钦定古今图书集成/明伦汇编/氏族典/第162卷 > 韩爌
## 钦定古今图书集成/明伦汇编/氏族典/第162卷 > 韩爌

按《明外史韩爌传》：“爌字象云，蒲州人。万历二十年进
士，授庶吉士，进编修，历官少詹事，充东宫日讲官。四
十五年，擢礼部右侍郎，协理詹事府。久之，命教习庶
吉士。泰昌元年八月，光宗嗣位，拜礼部尚书，兼东阁
大学土，入参机务。未几，光宗疾渐，与方从哲、刘一燝
同受顾命。两朝易命之际，宫府危疑，爌竭诚翼卫，中”
外倚以为重。以登极恩，加太子太保、户部尚书、文渊
阁大学士从哲去，一燝当国，爌协心佐理。天启元年
正月请开经筵，从之。大婚礼成，加少保、吏部尚书、武
英殿大学士，荫一子尚宝司丞。以贵州平苗功，加少
傅、太子太傅、建极殿大学士。二年，文震孟建言获谴，
论救甚力。三年以山东平妖贼功，加少师、太子太师。
时叶向高当国，爌次之。及杨涟劾魏忠贤二十四大
罪，忠贤求援于爌，爌不应，忠贤深衔之。既向高罢，爌
为首辅，每事持正，为善类所倚。而同官魏广微深结
忠贤，遍引邪党，逐赵南星、高攀龙、杨涟、左光斗、陈于
廷。朝政大变，爌即抗疏乞休。五年，逆党李鲁生劾爌，
削籍除名。庄烈帝登极，复故官。崇祯元年五月遣行
人召之。十二月还朝，复为首辅。皇长子生，请尽蠲天
下积逋，报可。时大治忠贤党，爌与李标、钱龙锡主之，
列上二百六十二人，罪分六等。时《逆案》虽定，王永光、
袁弘勋、范捷辈日为翻案计，都城戒严。初，袁崇焕入
朝，尝与钱龙锡语边事。龙锡，东林党魁也，捷遂首攻
龙锡，逐之。明年正月，中书舍人原抱奇劾爌主款误
国，招寇欺君，宜与龙锡并斥。其言“主款”者，以爌崇焕
座主也。帝重去爌，贬抱奇秩。无何，左庶子丁进以迁
擢愆期怨爌，亦劾之。而工部主事李逢甲劾疏继上。
爌即三疏引疾。诏赐白金、彩币，驰驿遣行人护归。爌
先后作相，老成慎重。引正人，抑邪党，天下称其贤才。
七年，李自成陷蒲州，迫爌出见，不从。贼执其孙曰：“不
来则杀之！”爌止一孙，乃出见。贼释其孙。爌归，愤郁而
卒，年八十。